ובכן אורי, כדי לענות על השאלה שלך חיכיתי שיחשיך והתחלתי לספור את הכוכבים. אבל עוד לפני שהספקתי לספור חצי מהשמים, השמש זרחה וכל הכוכבים נעלמו.
האמת היא שמדובר בשאלה שכמעט בלתי אפשרי לענות עליה. יש כל כך הרבה כוכבים ביקום עד שאף אחד לא יכול לשבת ולספור אותם אחד אחד. מה גם שבכל רגע נולדים כוכבים חדשים וכוכבים אחרים מתפוצצים ונהרסים. במקום זה המדענים משתמשים בהערכות כלליות, שאולי לא נותנות לנו את המספר המדויק, אבל מאפשרות לנו להבין בערך בכמה כוכבים מדובר.
אז בוא נעשה יחדיו הערכה כללית – כדור הארץ הוא אחד מתוך 8 כוכבים שמקיפים את השמש ויחד הם נקראים "מערכת שמש". מערכת השמש שלנו היא רק אחת מתוך כ-100 מיליארד מערכות שמש אחרות שיוצרות יחדיו קבוצה של מערכות שמש הנקראת "גלקסיה". והגלקסיה שלנו היא רק אחת מתוך כ-200 מיליארד גלקסיות שיוצרות יחדיו את היקום.
אז אם ננסה לחשב את מספר הכוכבים ביקום נצטרך להכפיל 200 מיליארד גלקסיות, כפול 100 מיליארד מערכות שמש, כפול מספר הכוכבים שיש בכל מערכת שמש ואז נגיע למספר משוער. כמה זה יוצא? המון! אבל ממש המון!!! אם אתה רוצה לראות כמה המספר הזה גדול תכתוב את הספרה 1 ואחריה 42 אפסים. קדימה, תנסה. אבל אל תתבלבל בספירה.
איך פועלת נורה?
ובכן רוני, התשובה ממש פשוטה. במפעל הנורות יושב פרופסור חכם במיוחד ובכל פעם שהוא חושב על רעיון חדש וחכם, נדלקת לו נורה מעל הראש ואז הפועלים במפעל תופסים מהר את הנורה ומכניסים אותה לתוך קופסה.
טוב, זה אמנם סיפור נחמד, אבל כמו שבטח ניחשת, הוא לא נכון. האמת היא שלפני שהיו נורות בעולם אנשים נאלצו להאיר את הבית שלהם עם נרות או "עששיות" שזה בעצם כלי מיוחד שבתוכו יש נפט, מדליקים את הנפט ונוצר אור. הבעיה עם נרות ועם עששיות היתה שהם נגמרים מהר, הם מפיצים מעט מאוד אור והכי גרוע – הם גורמים בקלות לשריפות! ולכן המון ממציאים בכל העולם חיפשו דרך להשתמש בחשמל כדי ליצור מנורה.
אם תשאלי מי המציא את הנורה, הרוב יגידו לך שזה היה תומאס אדיסון, אבל הוא היה רק זה ששכלל את הנורה והפך אותה ליעילה במיוחד. היו כמה ממציאים לפניו שיצרו נורות, אבל הנורות שלהם נשרפו אחרי יומיים בערך.
אבל איך עובדת הנורה? ובכן, אם תביטי בתוך נורה כשהיא לא מחוברת לחשמל תראי שבמרכז הנורה יש חוט קטן, עדין ומסולסל. לחוט הזה קוראים "חוט להט" מפני שכשמעבירים דרכו זרם חשמלי הוא מתחמם עד שהוא נהיה לוהט. וכשהוא לוהט הוא מפיץ אור חזק במיוחד לכל הכיוונים. ברגע שסוגרים את החשמל, הוא מתקרר ומפסיק להפיץ אור. פשוט. כיום יש עוד סוגים שונים של נורות שעובדות בשלל דרכים שונות, אבל זאת תשובה אחרת, לפעם אחרת.
כיצד פועל מדחום?
שלום איציק. כדי לענות על השאלה שלך החלטתי לטבול את עצמי במי קרח ואז לצאת ולעמוד ברוח עד שאני אהיה חולה. בזמן שהחזקתי את המדחום מתחת ללשון הבנתי שזה היה רעיון מטופש ואני בכלל לא צריך להיות חולה כדי להסביר איך מדחום עובד.
נו טוב, אפצ'י! לבריאות. תודה. ועכשיו לשאלתך – יש כמה סוגים שונים של מדחומים, אבל אני אתייחס לשני הסוגים שכולנו מכירים. המדחום ה"רגיל" שעשוי מזכוכית והמדחום הדיגיטלי שיש לי מסך קטן שמציג את הטמפרטורה.
המדחום הרגיל הוא בסך הכל צינור ארוך מזכוכית שבתוכו יש טיפה אחת של אלכוהול צבעוני. למה צבעוני? כי אחרת לא היינו רואים אותו. לאלכוהול, כמו לנוזלים רבים אחרים יש נטייה להתרחב כשהוא מתחמם ולהתכווץ כשהוא מתקרר. כאשר אנו מניחים את המדחום מתחת ללשון, הלשון שלנו מחממת את הזכוכית והזכוכית מחממת את טיפת האלכוהול. ככל שהטיפה מתרחבת יותר היא נדחפת קדימה במעלה צינור הזכוכית. וכמה שחום הגוף שלנו גבוה יותר הטיפה נדחפת רחוק יותר. בעזרת הסימונים המיוחדים שנמצאים על המדחום אנו יכולים לדעת בדיוק מה חום הגוף שלנו.
המדחום הדיגיטלי הוא מודרני ומהיר יותר. בזמן שלמדחום הרגיל לוקח כשלוש דקות להציג את התוצאה, המדחום הדיגיטלי מסוגל להציג תוצאה תוך כ-30 שניות ולעתים אף פחות. המדחום הדיגיטלי משתמש בחומר מיוחד שמסוגל להעביר יותר חשמל ככל שהוא מתחמם ופחות חשמל כשהוא מתקרר. מחשב קטנטן שנמצא בתוך המדחום מחשב את כמות החשמל שעוברת דרך החומר המיוחד ובכך מחשב, למעשה, את הטמפרטורה עצמה.
עכשיו כשאתה יודע איך מדחום עובד, בוא נקווה שלא תזדקק לו.